Ekvadordagi zilzilada 20 nafar xorijlik halok bo‘ldi

Ekvadorda 16-aprel kuni yuz bergan 7,8 magnitudali zilzilada kamida 20 nafar chet el fuqarosi halok bo‘lgan. Bu haqda mamlakat tashqi ishlar vaziriga tayanib, “TASS” xabar berdi. Yana bir necha xorijlik ofatdan so‘ng bedarak yo‘qolgan.

Qurbonlar orasida sakkiz nafar kolumbiyalik, besh nafar kubalik, ikki nafar kanadalik, shuningdek, bir nafardan Dominika Respublikasi, Irlandiya, Buyuk Britaniya, Italiya va Germaniya fuqarolari bor.
Vazir ta’kidlashicha, xarobalar tartibga solinishi va qidiruv operatsiyasi o‘tkazilishi jarayonida zilzila qurboniga aylangan xorijliklar soni o‘sishi mumkin.
16-aprel kuni Ekvadorda 7,8 magnitudali zilzila sodir bo‘ldi. Uning markazi Muisne aholi punktidan 28 kilometr janubi-sharqda, o‘chog‘i 20,2 kilometr chuqurlikda joylashgani aytildi. Tabiiy ofat oqibatida ko‘p qavatli mehmonxonalar, restoranlar va turar-joy binolari qulab ketdi.
Oxirgi ma’lumotlarga ko‘ra, zilzila qurbonlari soni 570 kishiga yetdi.